“Кыргыз Республикасынын Кылмыш-жаза кодексине өзгөртүүлөрдү киргизүү жөнүндө”

Кыргыз Республикасынын Мыйзамынын долбооруна

НЕГИЗДЕМЕ-МААЛЫМКАТ

**1. Максат жана милдети**

Аталган Мыйзам долбоору Кыргыз Республикасынын Президентинин 2023-жылдын 3-мартындагы №47 Жарлыгы менен бекитилген “2023-2026-жылдары Кыргыз Республикасынын сот адилеттиги системасын өнүктүрүү” мамлекеттик максаттуу программасын ишке ашыруу боюнча иш-чаралар планынын 4-чакан максатынын 4.13-пунктун ишке ашыруу максатында иштелип чыккан.

Мыйзам долбоору пробациялык көзөмөлдө турган адамдар тарабынан келтирилген зыяндын ордун толтуруу жана айып пулдарды төлөө боюнча жазаларды аткаруу чөйрөсүндөгү кылмыш-жаза мыйзамдарын өркүндөтүүгө багытталган.

**2. Баяндоочу бөлүгү**

Кыргыз Республикасынын Кылмыш-жаза кодексине (мындан ары – КР КЖК) киргизилип жаткан өзгөртүүлөр келтирилген зыяндын ордун толтуруунун жана айып пулдарды төлөөнүн конкреттүү мөөнөттөрүн белгилөөгө багытталган.

Маалым болгондой, пробациянын максаты болуп коомдун жана мамлекеттин коопсуздугун камсыз кылуу, пробациянын кардарларын түзөтүү жана социалдаштыруу үчүн шарттарды түзүү, алардын жаңы кылмыштарды жасоосун алдын алуу саналат.

КР КЖКнин 82-беренесине ылайык сот жазаны дайындоодо иштин жагдайларын эске алуу менен, соттолгон адамды жаза өтөбөстөн түзөтүү мүмкүн экендиги жөнүндө тыянакка келсе, кылмыш-жаза-укуктук таасир этүүнүн мажбурлоочу-кубаттоочу чарасы болуп эсептелген пробациялык көзөмөлдү (пробацияны) колдонуу аркылуу аны жаза өтөөдөн бошотуу жөнүндө чечим кабыл алышы мүмкүн.

Ошону менен бирге, КР КЖКнин 83-беренесине ылайык, пробациялык көзөмөл чараларын колдонуу менен адамды эркиндигинен ажыратуу түрүндө жаза өтөөдөн бошоткон учурда, сот бир же андан көп милдеттерди соттолгон адамга жүктөй алат, анын ичинде кылмыштын натыйжасында жабырлануучуга келтирилген зыяндын ордун сот аныктаган мөөнөттө толтуруп берүү милдети.

Ошол эле учурда, КР КЖКнин 84-беренесинде пробациялык милдеттерди эки же андан көп жолу бузуунун укуктук кесепети катары пробация органы сотко пробациялык көзөмөлдү жокко чыгаруу жөнүндө сунушун киргизүү укугу аныкталган.

Бирок практикадан көрүнүп тургандай, көпчүлүк учурларда сот актыларында келтирилген зыяндын ордун толтуруунун конкреттүү мөөнөттөрү аныкталбагандыктан, пробация органы тарабынан пробация милдеттерин бузгандыгы үчүн эскертүү берүүсү жана андан кийин пробациялык көзөмөлдү алып салуу жөнүндө сотко сунуш киргизүүсү мүмкүн эмес, анткени пробация органы мөөнөттөр бузулгандан кийин гана эскертүү бере алат, ал эми пробациялык мөөнөтү аяктагандан кийин мыйзам чегинде тиешелүү чараларды көрө албайт.

Ушуга байланыштуу пробациялык көзөмөлдү колдонуу менен жазадан бошотулган учурда кылмыштын натыйжасында жабырлануучуга келтирилген зыяндын ордун толтуруу милдетин жүктөө менен пробациялык мөөнөтүнөн аз болгон белгилүү бир мөөнөттү аныктоо сунушталат.

**3. Мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Мыйзам долбоорун кабыл алуу эч кандай социалдык, экономикалык, укуктук, укук коргоочулук, гендердик, экологиялык же коррупциялык кесепеттерге алып келбейт.

**4. Коомдук талкуунун жыйынтыгы тууралуу маалымат**

Бул Мыйзам долбоору «Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык коомдук талкуулоо максатында Кыргыз Республикасынын Жогорку сотунун расмий сайтында жана Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталында жайгаштырылган.

**5. Долбоордун мыйзамдарга шайкеш келишине талдоо жүргүзүү**

Сунушталган долбоор колдонуудагы мыйзам ченемдерге жана белгиленген тартипте күчүнө кирген Кыргыз Республикасы катышуучу болуп эсептелген эл аралык келишимдерге карама-каршы келбейт.

**6. Каржылоо зарылдыгы жөнүндө маалымат**

Ушул Мыйзам долбоорду кабыл алуу республикалык бюджеттен кошумча каржылоону талап кылбайт.

**7. Жөнгө салуучулук таасирин талдоо жөнүндө маалымат**

Сунушталган долбоор жөнгө салуучулук таасирине талдоо жүргүзүүнү талап кылбайт, анткени ишкердикти жөнгө салууга багытталган эмес.

**Кыргыз Республикасынын**

**Жогорку сотунун төрагасынын м.а. Н. Мусаев**